Jee níso Jesús kurúsiꞌ re̱ꞌ, jee nkene re̱ꞌ kua̱ꞌa̱nꞌ re̱ꞌ nu̱u̱nꞌ naní Yɨkɨ Xíníꞌ Ni̱yɨ, jee tu̱ꞌun hebreo naní Gólgota.
Jee yukuán nte̱kaa ráa re̱ꞌ nu̱u̱nꞌ kurúsiꞌ, jee suni nte̱kaa ráa u̱vi̱ꞌ ka̱ꞌ rá te̱e jín re̱ꞌ, ɨɨn ɨɨn ráa nte̱kaa ráa iyo iyo xiín Jesús, jee kurúsiꞌ nu̱u̱nꞌ níntakaa máá Jesús íñɨ́ ma̱ꞌñú.
Jee nta̱túníꞌ Pilato ya̱ kuneeꞌ tu̱ꞌun xi̱ni̱ꞌ kurúsiꞌ, ya̱ kachiꞌ‑i suꞌva: “Jesús te̱e ñuunꞌ Nazaret, ya̱ kúvi te̱e kúñáꞌnú ya̱ tátúníꞌ nu̱u̱nꞌ rá ñɨvɨ Israel”, káchíꞌ tu̱ꞌun vá.
Jee kue̱ꞌe̱ꞌ víꞌí rá ñɨvɨ Israel nkaꞌvi ráa tu̱ꞌun níso xi̱ni̱ꞌ kurúsiꞌ vá, chi nu̱u̱nꞌ nte̱kaa ráa Jesús jee káá‑a yatin ñuunꞌ, jee xi̱ni̱ꞌ kurúsiꞌ vá ntee ráa tu̱ꞌun hebreo, jín tu̱ꞌun griego, jín tu̱ꞌun latín.
Jee rá su̱tu̱ꞌ kúñáꞌnú nu̱u̱nꞌ rá ñɨvɨ Israel, nkachiꞌ ráa nu̱u̱nꞌ Pilato: ―Koto tée nú “Te̱e kúñáꞌnú ya̱ tátúníꞌ nu̱u̱nꞌ rá ñɨvɨ Israel”, chisaꞌ tée nú ya̱ “Te̱e vá nkachiꞌ nuꞌuꞌ kúvi te̱e kúñáꞌnú ya̱ tátúníꞌ ni̱ꞌ nu̱u̱nꞌ rá ñɨvɨ Israel.”
Soo nna̱xiníkó Pilato: ―Tu̱ꞌun ya̱ ya ntee ni̱ꞌ, jee sukuán kino̱o sánikua̱ꞌ ya̱ ntee ni̱ꞌ maa.
Saájee sáá nkuvi nte̱kaa rá soldado Jesús nu̱u̱nꞌ kurúsiꞌ, jee nna̱keꞌen ráa saꞌma re̱ꞌ jee nsa̱ꞌá ráa ku̱mi̱ꞌ pedasúꞌ saꞌma vá, jee sáva kenta ɨɨn ɨɨn pedasúꞌ kúvi ta ɨɨn ɨɨn rá soldado vá. Suni nkeꞌen ráa saꞌma kání íyó nkáꞌnú ya̱ ñúꞌún Jesús, chi kúvi ɨɨn saꞌma káꞌnú ya̱ ntu̱ví yɨ́ꞌɨ́ ti̱ku maa, chi saꞌma nkunu nkáꞌnú ne̱ jie̱ꞌe̱ꞌ ne̱ xi̱ni̱ꞌ ví‑i.
Saájee nkachiꞌ ráa nu̱u̱nꞌ ɨɨn inka ráa: ―Nsáꞌ stéꞌné‑ó maa chi va̱ꞌa ka̱ꞌ vá sikɨ́‑ó maa suertéꞌ, jee kuniꞌ‑ó né ɨɨn‑ó vá ni̱ꞌi̱nꞌ maa. Jee sukuán nkuvi jee nkuna̱a̱ꞌ sáni káchíꞌ Tu̱ꞌun Ndiosíꞌ níso nu̱u̱nꞌ Tutuꞌ Ííꞌ: Jee nta̱sáva maáráa saꞌma ni̱ꞌ nu̱u̱nꞌ maáráa, jee nsi̱kɨ́ ráa maa suertéꞌ jee kuniꞌ ráa né ɨɨn ráa vá ni̱ꞌi̱nꞌ maa. Jee sukuán nsa̱ꞌá rá soldado.
Jee yatin nu̱u̱nꞌ íñɨ́ kurúsiꞌ nu̱u̱nꞌ níntakaa Jesús íñɨ́ nánáꞌ re̱ꞌ, jín ku̱ꞌvi̱ꞌ nánáꞌ re̱ꞌ, jín María ya̱ kúvi ñasɨ́ꞌɨ́ Cleofas, jín María ñaꞌan ñuunꞌ Magdala.
Saájee sáá niniꞌ Jesús nánáꞌ re̱ꞌ, jee íñɨ́ nkáá ña jín ɨɨn rá te̱e ya̱ nsu̱kuáꞌa re̱ꞌ maa ya̱ kúvi te̱e ya̱ ñúnúunꞌ re̱ꞌ, jee nkachiꞌ re̱ꞌ nu̱u̱nꞌ nánáꞌ re̱ꞌ: ―Nánáꞌ. Kune̱ꞌyá, i̱ña̱ꞌ íñɨ́ se̱ꞌya nú.
Kuíre nkachiꞌ re̱ꞌ nu̱u̱nꞌ te̱e nsu̱kuáꞌa re̱ꞌ vá: ―Kune̱ꞌyá, i̱ña̱ꞌ íñɨ́ nánáꞌ nú ―nkachiꞌ Jesús. Jee te̱e vá ya̱ nsu̱kuáꞌa Jesús maa, jee ne̱ hora yukuán jee nna̱keꞌen re̱ꞌ nánáꞌ Jesús kuneeꞌ ña veꞌi re̱ꞌ kuéntáꞌ nánáꞌ re̱ꞌ.
Sáá njia̱ꞌa yaꞌá, jee ya̱ jíníꞌ Jesús ya̱ ya nɨꞌɨ rá tiñu njiáꞌa Tátáꞌ re̱ꞌ saꞌá re̱ꞌ nsi̱kúnkuvi re̱ꞌ maa, jee sáva ji̱nu tu̱ꞌun níso nu̱u̱nꞌ Tutuꞌ nééꞌ Tu̱ꞌun Ndiosíꞌ, jee nkachiꞌ Jesús: ―Jíchíꞌ ni̱ꞌ nute.
Jee yukuán íñɨ́ ɨɨn ti̱noꞌoꞌ ñúꞌún chitú nixiꞌ uva iyá, saájee nchu̱náji rá soldado vá tia̱ꞌma̱ꞌ nu̱u̱nꞌ nixiꞌ uva iyá vá, jee nchi̱só ráa tia̱ꞌma̱ꞌ vá xi̱ni̱ꞌ ɨɨn yutun naní hisopo jee ntee ráa maa yuꞌú Jesús.
Jee sáá nni̱ꞌi̱nꞌ Jesús nixiꞌ uva iyá, jee kuíre nkachiꞌ re̱ꞌ: ―¡Ya ni̱nu tiñu ni̱ꞌ! Saájee nna̱kunta nei xi̱ni̱ꞌ re̱ꞌ, jee ni̱ꞌi̱ꞌ re̱ꞌ.
Nkuvi yaꞌá ki̱vɨ̱ꞌ ya̱ sáꞌá stákoo rá ñɨvɨ ya̱ kenta koo ki̱vɨ̱ꞌ viko Pascua, jee rá te̱e kúñáꞌnú nu̱u̱nꞌ Israel ntu̱ví kuíni ráa kunintakaa rá ñunéꞌyúꞌ nu̱u̱nꞌ kurúsiꞌ ki̱vɨ̱ꞌ nájiáví, chi ki̱vɨ̱ꞌ nájiáví vá kúvi ki̱vɨ̱ꞌ ííꞌ nasɨ́kuitɨꞌ nu̱u̱nꞌ ráa. Saáva ni̱ka̱nꞌ táꞌvíꞌ ráa nu̱u̱nꞌ Pilato ya̱ tají re̱ꞌ ya̱ ka̱ꞌnu̱ꞌ ráa yɨkɨ sɨ́ꞌɨn rá níntakaa‑a nu̱u̱nꞌ kurúsiꞌ vá, jee sáva xinúun ráa rá ni̱yɨ vá nu̱u̱nꞌ kurúsiꞌ.
Saájee ña̱ꞌa̱nꞌ rá soldado ña̱ka̱ꞌnu̱ꞌ ráa yɨkɨ sɨ́ꞌɨn te̱e ya̱ níntakaa xíꞌnañúꞌún, jee suni sukuán nsa̱ꞌá ráa jín inka ka̱ꞌ te̱e vá.
Soo sáá nku̱yatin ráa nu̱u̱nꞌ Jesús, jee niniꞌ ráa ya̱ ya ni̱ꞌi̱ꞌ re̱ꞌ, jee saáva ntu̱ví ña̱ꞌnu̱ꞌ ráa yɨkɨ sɨ́ꞌɨn re̱ꞌ.
Soo ɨɨn rá soldado vá nki̱ní‑i lanza íyo yɨkɨ íkáꞌ Jesús, jee kuísá ntañúꞌún nkene ni̱ñɨ̱ꞌ jín nute yɨkɨ íkáꞌ Jesús.
Máá maá te̱e ya̱ niniꞌ maa ví ya̱ jiáꞌa ya̱ naáꞌ jie̱ꞌe̱ꞌ vá. Jee ya̱ naáꞌ kúvi tu̱ꞌun jiáꞌa‑a. Suvivá jíníꞌ‑i ya̱ káchíꞌ‑i ya̱ naáꞌ, sáva suni ránoꞌó kuneí iniꞌ rán Jesús.
Chi tiñu yaꞌá nkuvi sáva sikúnkuvi tu̱ꞌun níso nu̱u̱nꞌ Tutuꞌ níso Tu̱ꞌun Ndiosíꞌ ya̱ káchíꞌ‑i: “Nsáꞌ ka̱ꞌnu̱ꞌ ráa ni ɨɨn yɨkɨ re̱ꞌ.”
Jee suni íyó nu̱u̱nꞌ inka ka̱ꞌ naꞌá Tutuꞌ ya̱ níso Tu̱ꞌun Ndiosíꞌ ya̱ káchíꞌ‑i: “Kune̱ꞌyá ráa maáréꞌ ya̱ nkaanꞌ ráa ñunéꞌyúꞌ re̱ꞌ.”